### Beslutningstema

Det skal i denne sag besluttes, om ansøgningen for VE-projekt #26 (VE2023) solcellepark ved Løgumkloster kan udvides med tre vindmøller.

Hvis projektet udvides, skal det også besluttes, om der skal afholdes en ny idéhøring.

### Historik

Projekt #26 indgik i anden ansøgningsrunde (VE2023) med ansøgningsfrist i december 2022. Herefter blev projektet politisk prioriteret på Kommunalbestyrelsens møde i maj 2023.

Der har i august 2023 været afholdt idéhøring, jf. Planloven. Her indgav Løgumkloster Fjernvarme et høringssvar med ønske om at blive inddraget i projektet.

Forvaltningen har i marts 2024 fået tilladelse til igangsætningen af sagsbehandlingen for projekter fra anden ansøgningsrunde, og sagsbehandlingen er derfor i et tidligt stadie.

### Sagsfremstilling

Tillægget til ansøgningen, jf. bilag 1, indeholder en ikke-bindende mulighed for Løgumkloster Fjernvarme til at erhverve én vindmølle til kostpris. I ansøgningen redegøres der for, at Løgumkloster Fjernvarmes bestyrelse har nikket ja til at arbejde videre med løsningen, såfremt den er rentabel. Ønsket er opstået efter et høringssvar til idéhøringen indsendt af Løgumkloster Fjernvarme. I dette høringssvar har fjernvarmeselskabet specifikt forhørt sig om inkludering af vindenergi, som de kunne få direkte linje til, da dette vil have god synergi med deres produktion.

Bygherre for Projekt #26 (VE2023) har efter dialog og samarbejde med Løgumkloster Fjernvarme indsendt en anmodning om at udvide det ansøgte projekt med 3 vindmøller, hvoraf i fald Løgumkloster Fjernvarme ønsker det kan erhverve den ene. Ifald dette ikke ønskes af Fjernvarmen, vil de 3 møller opstilles alene af ansøger. Tillægget til ansøgningen fremgår ligeledes af bilag 1.

Planloven er blevet revideret den 1. marts 2024, hvorefter det ikke længere er et lovkrav at afholde idéhøringer.
Forvaltningen anbefaler dog, at der afholdes en idéhøring, såfremt projektet udvides med tre vindmøller.

Opstillingen af vindmøller medfører ekstra emner i miljøvurderingen, som for eksempel støjberegninger samt flagermus- og fugleundersøgelser. Miljøvurderingen (miljørapport og miljøkonsekvensrapport) vil skitsere, om projektet kan gennemføres. Plan- og miljøforhold er p.t. ikke belyst nærmere.

Såfremt udvidelsen ikke godkendes politisk, fortsætter den igangværende sagsbehandling af det originale solcelleprojekt.

Opstillingen af vindmøller understøtter de vedtagne klimahandlespor i "Vores Klimahandleplan" og kommunens arbejde med implementering heraf.
Ligeledes fremmer det samfundsøkonomisk og miljøvenlig anvendelse af energi til bygningers opvarmning, jf. Tønder Kommuneplan 2017-2029.

Der lægges op til 2 mulige scenarier:

Scenarie 1 - Projektet udvides med tre vindmøller, med ejerskab som beskrevet,

Scenarie 2 - Projektet udvides ikke med vindmøller, men fortsætter alene som solcelleprojekt.

### Lovgrundlag

Planloven.

### Indstilling Fagchefen for Plan og Udvikling indstiller,

|  |  |
| --- | --- |
| at | der vælges et af de 2 scenarier, |
| at | der, hvis projektet udvides med vindmøller, igangsættes en idéhøring for det udvidede projekt, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Klima-, Vækst- og Udviklingsudvalget, 6. maj 2024, pkt. 4:

Udvalget vælger scenarie 2.

Udvalget indstiller, at der igangsættes en supplerende ansøgningsrunde inden for den bestående ramme.

Beslutning fra Økonomiudvalget, 23. maj 2024, pkt. 9:

Indstillingen anbefales

Daniel Jakobsen kan ikke følge indstillingen, da han mener, at VE-udrulningen bør afvente tilbagemeldingen fra Ankestyrelsen.

### Beslutning

Klima-, Vækst- og Udviklingsudvalgets indstilling godkendt.

Daniel Jakobsen (O) kan ikke følge indstillingen.